АҞӘА, нанҳәа 26 - Sputnik, Асмаҭ Ҵәыџьԥҳа. Заанаҵтәи адыррақәа рыла, Аԥсны ахадарахьы алхрақәа аҩбатәи ртур ахь инеит иахьатәи Аԥсны ахада Рауль Ҳаџьымбеи ахадарахьы акандидат Алхас Кәыҵниеи, абри атәы аанацҳауеит Алхас Кәыҵниа иалхратә штаб.
Кәыҵниа игеит 19 032 бжьы.
Абасала, аштаб адыррақәа рыла, Рауль Ҳаџьымба изы рыбжьы арҭеит 20304-ҩык алхыҩцәа. Олег Аршба изы - 18931 алхҩы.
"Арҭ ахыԥхьаӡарақәа ҳара ҳаштаб ирԥхьаӡаз роуп. Абиуллетенқәа рышәпроцентк гәаҳҭан, абри аҩыза алҵшәа ҳауит", - иҳәеит Кәыҵниа иштаб ахаҭарнак.
АКХ аофициалтә дыррақәа рыӡбахә рҳәоит нанҳәа 26 шьыбжьагәаны.
Уаанӡа иҟаз адыррақәа рыла АКХ аҿаԥхьа еизеит ауаа рацәа, аха уажәшьҭа урҭ еимпит, аха амилициа аусзуҩцәа ахыбра ахьчара ишаҿыц иаҿуп, абри атәы аҭыԥантәи иааицҳауеит Sputnik афотокорреспондент.
Аиааира игеит ҳәа дрыԥхьаӡоит абжьқәа рзеиԥш хыԥхьаӡараҟынтәи 50 проценти даҽа бжьыки зауз акандидат.
Абиуллетен ҩыџьа инареиҳаны акандидатцәа алагалазар, аха урҭ рахьтә аӡәгьы далрымхыр, АКХ ишьақәнарӷәӷәоит зегь реиҳа абжьқәа зауз ҩыџьа акандидатцәа злахәу аҩынтә раан алхрақәа. Аҩбатәи атур мҩаԥыргоит актәи атур ашьҭахь ҩымчыбжьа ирхымгакәа.
Аԥсны ахадас дҟалар илшоит милаҭла иаԥсыуоу, аҳәынҭқарратә бызшәа цқьаны издыруа, 35 шықәса иреиҵам, аха 65 шықәса иреиҳам, алхратә зин змоу, аҵыхәтәантәи хәышықәса иааиԥмырҟьаӡакәа Аԥсны инхо Аԥсны атәылауаҩ. Аамҭакала далырхуеит акандидат зыӡбахә иҳәо ахада ихаҭыԥуаҩ.
Абжьыҭаразы азин рымоуп зықәра наӡахьоу, аҩнуҵҟатәи атәылауаҩшәҟәы жәытәқәа зыԥсаххьоу Аԥсны атәылауаа зегьы.
Иара убас шәаԥхьар ҟалоит:
-
Еилагарада: Урыстәыла Афедерациа ахеилак анаԥшцәа алхрақәа ирыхцәажәеит
-
Германиеи Австриеи рынаԥшыҩцәа Аԥсны алхрақәа шымҩаԥысуа ахәшьара арҭеит